10. การควบคุมภายใน

คณะกรรมการบริษัทกำกับดูแลให้บริษัทมีระบบการควบคุมภายในที่เพียงพอ
และมีระบบการติดตามควบคุมดูแลการดำเนินงานของบริษัทและบริษัทย่อย
โดยมอบหมายให้คณะกรรมการตรวจสอบ สอบทานความเหมาะสมและความ
มีประสิทธิผลของระบบการควบคุมภายในที่ฝ่ายบริหารจัดให้มีขึ้น
เพื่อให้ระบบการควบคุมภายในของบริษัท และบริษัทย่อยเหมาะสม
เพียงพอที่จะปกป้องสินทรัพย์ของกลุ่มบริษัท

สำหรับการตรวจสอบงบการเงินของบริษัทโดยผู้สอบบัญชีรับอนุญาต
ผู้สอบบัญชีได้สอบทานระบบการควบคุมภายในด้านบัญชีและการเงินของบริษัทเพื่อกำหนดแนวทางการตรวจสอบ
ระยะเวลา และขอบเขตในการปฏิบัติงาน ในปี 2547
ผู้สอบบัญชีไม่พบสาระสำคัญเพื่อเสนอแนะให้บริษัทปรับปรุงระบบการควบคุมภายในแต่อย่างใด

คณะกรรมการบริษัท ในการประชุมเมื่อวันที่ 18 มีนาคม 2548
โดยมีกรรมการอิสระเข้าประชุมครบถ้วน
ได้พิจารณาผลการประเมินความเพียงพอของระบบการควบคุมภายในของบริษัทและบริษัทย่อย
รวมทั้งแบบประเมินฯ แล้ว มีความเห็นตรงกับคณะกรรมการตรวจสอบว่า
ระบบการควบคุมภายในของกลุ่มบริษัทมีความเพียงพอและเหมาะสม
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้โดยมิชอบหรือโดยไม่มีอำนาจ
และที่ผ่านมาไม่พบข้อบกพร่องที่เป็นสาระสำคัญแต่อย่างใด

ทั้งนี้การจัดระบบควบคุมภายในของบริษัทและบริษัทย่อย เป็นไปตามแนวทางของ COSO (The
Committee of Sponsoring Organizations of the Treadway Commission)
ซึ่งประกอบด้วยการจัดการในเรื่องดังนี้

-   องค์กรและสภาพแวดล้อม

คณะกรรมการบริษัทและผู้บริหารร่วมกันจัดองค์กร และสภาพแวดล้อมอย่างเหมาะสม
โดยคณะกรรมการบริษัทจัดโครงสร้างองค์กร
และปรับปรุงให้เหมาะสมกับสภาพแวดล้อมที่เปลี่ยนแปลงไป
กำหนดเป้าหมายการดำเนินธุรกิจประจำปีของบริษัทไว้ชัดเจน
และผู้บริหารแจ้งให้พนักงานทุกคนทราบเพื่อปฏิบัติงานในความรับผิดชอบของแต่ละคนได้บรรลุเป้าหมาย
บริษัทมีนโยบายและระเบียบปฏิบัติหรือคำสั่งต่างๆไว้ชัดเจน
รวมทั้งมีจรรยาบรรณทางธุรกิจซึ่งใช้เป็นคู่มือสำหรับคณะกรรมการและพนักงานทุกคนเพื่อเป็นแนวทางปฏิบัติ

ในปี 2547 บริษัทได้จัดตั้งสายงานกำกับและตรวจสอบ (Controller)
ขึ้นเพื่อให้สอดคล้องกับสภาวะทางธุรกิจ ที่เปลี่ยนแปลงไป
โดยให้สายงานกำกับและตรวจสอบเป็นผู้จัดทำระเบียบ คำสั่ง หรือ ปรับปรุงระเบียบ
คำสั่งที่มีอยู่แล้วให้สอดคล้องกับการเปลี่ยนแปลงขององค์กร เพื่อเป็นแนวทางปฏิบัติงานเรื่องต่าง ๆ
ตามขอบเขตและอำนาจหน้าที่การบริหารงาน
และวงเงินอำนาจอนุมัติที่คณะกรรมการบริษัทมอบหมายให้กรรมการผู้จัดการใหญ่
และผู้บริหารตามลำดับชั้น
รวมทั้งกำกับและตรวจสอบการปฏิบัติงานของบริษัทให้เป็นไปตามแผนงานและงบประมาณที่ได้รับอนุมัติ

-   การประเมินความเสี่ยงและการจัดการความเสี่ยง

บริษัทใช้การประเมินความเสี่ยงเป็นข้อมูลประกอบในการจัดระบบการควบคุมภายใน
เพื่อให้มีการควบคุมที่เพียงพอและเหมาะสมในเรื่องที่มีความเสี่ยงสูง
ในกระบวนการบริหารความเสี่ยง
บริษัทจัดให้มีคณะกรรมการบริหารความเสี่ยงที่ประกอบด้วยผู้บริหารระดับสูงของกลุ่มบริษัทเป็นกรรมการเพื่อให้การกำกับดูแลเรื่องการบริหารความเสี่ยงครอบคลุมเป็นกรอบเดียวกันทั้งบริษัท
และบริษัทย่อยอย่างทั่วถึง ทั้งนี้
คณะกรรมการบริษัทเห็นความสำคัญของการบริหารความเสี่ยงของทั้งกลุ่มจึงได้มอบหมายให้กรรมการบริษัทจำนวน
2 ท่านร่วมเป็นคณะกรรมการบริหารความเสี่ยงของบริษัทด้วย

การบริหารความเสี่ยงของบริษัทมีการจัดทำทั้งระดับองค์กร คือ ภาพรวมของทั้งกลุ่มบริษัท
ของแต่ละบริษัท และในแต่ละบริษัทยังกำหนดให้ดำเนินการในระดับกิจกรรมของแต่ละฝ่าย
โดยจัดให้มีการประเมินความเสี่ยง วิเคราะห์สาเหตุของความเสี่ยงและผลกระทบ
กำหนดมาตรการและกิจกรรมที่จะป้องกัน หรือลดความเสี่ยงนั้น ระบุผู้รับผิดชอบดำเนินการ
ตลอดจนจัดให้มีสัญญาณเตือนภัยล่วงหน้าเพื่อจะได้ทราบเหตุการณ์
หรือรายการผิดปกติสำคัญที่อาจเกิดขึ้นและแก้ไขได้อย่างทันท่วงที
โดยมีหน่วยงานบริหารความเสี่ยงติดตามการดำเนินการ ทบทวน ประเมินผล
และรายงานผลการบริหารความเสี่ยงต่อคณะกรรมการบริหารความเสี่ยงสม่ำเสมอ

-   กิจกรรมควบคุม

เพื่อให้บริษัทมั่นใจว่าแนวทางและนโยบายที่คณะกรรมการบริษัท
และฝ่ายบริหารกำหนดไว้นั้นได้รับการปฏิบัติตามโดยพนักงาน
ฝ่ายบริหารจึงจัดระบบการควบคุมทางการเงิน การดำเนินงาน และการกำกับดูแลการปฏิบัติงาน
โดยกำหนดระเบียบ คำสั่งปฏิบัติ
คำอธิบายลักษณะงานแสดงการแบ่งแยกหน้าที่ความรับผิดชอบของแต่ละหน้าที่งานอย่างชัดเจน
กำหนดอำนาจและระดับการอนุมัติรายการต่างๆ ของผู้บริหารไว้เป็นลายลักษณ์อักษรใน
“ตารางอำนาจดำเนินการ” (Table of Authority) รวมทั้งกำหนดขั้นตอน
และวิธีการในการทำธุรกรรมทางด้านการลงทุนทางการเงิน
และการลงทุนในโครงการทั้งหลายอย่างเพียงพอและเหมาะสมก่อนนำเสนอผู้มีอำนาจอนุมัติรายการเหล่านั้น
โดยมีหน่วยงานรับผิดชอบติดตามดูแลการดำเนินงานตลอดจนกำหนดมาตรการ
และผู้รับผิดชอบที่จะติดตามและรายงาน เพื่อให้การดำเนินงานของบริษัท
และบริษัทย่อยเป็นไปตามวัตถุประสงค์ และสอดคล้องกับกฎหมายที่เกี่ยวข้อง

-   ระบบสารสนเทศและการสื่อสารข้อมูล

บริษัทจัดระบบสารสนเทศให้มีข้อมูลสำคัญที่เพียงพอต่อการตัดสินใจของคณะกรรมการ
และของฝ่ายบริหาร โดยรวบรวมข้อมูลที่สำคัญต่างๆ ได้แก่ ข้อมูลด้านการผลิตของโรงไฟฟ้า
ข้อมูลและรายงานด้านบัญชี การเงิน เก็บไว้ในระบบการรายงานเพื่อการบริหาร (Management
Report System) โดยมีผู้รับผิดชอบดูแลระบบให้ข้อมูลเป็นปัจจุบัน
และกำหนดผู้มีสิทธิเข้าใช้ข้อมูลตามลำดับชั้น

นอกจากข้อมูลของบริษัทข้างต้นแล้ว ในการประชุมคณะกรรมการชุดต่างๆ
จะมีการบันทึกข้อซักถามของกรรมการ ความเห็น หรือข้อสังเกตของกรรมการในเรื่องที่พิจารณา
และสรุปความเห็นของที่ประชุมไว้ในรายงานการประชุมเพื่อเป็นข้อมูลอ้างอิงด้วย

สำหรับข้อมูลประกอบการจัดทำรายงานการเงิน บริษัทจัดเก็บเอกสารประกอบการบันทึกบัญชี
และเอกสารสำคัญต่าง ๆ ไว้ครบถ้วนเป็นหมวดหมู่
และไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้

ในเรื่องการสื่อสารข้อมูล บริษัทจัดให้มีการเผยแพร่ข้อมูลอย่างเพียงพอและชัดเจนสำหรับพนักงาน
และผู้ถือหุ้น มีข้อมูลด้านต่างๆ ที่เป็นปัจจุบันใน Website ของบริษัท เพื่อให้ผู้ถือหุ้น นักลงทุน
สามารถได้รับข้อมูลของบริษัทตลอดเวลา

-   การติดตามและการประเมินผล

บริษัทจัดให้มีการติดตามและประเมินผลสม่ำเสมอ โดยคณะกรรมการบริหาร
และคณะกรรมการของบริษัทย่อยจัดให้มีการประชุมเป็นประจำเพื่อพิจารณาผลการดำเนินงานของบริษัทและบริษัทย่อยเปรียบเทียบกับเป้าหมายการดำเนินธุรกิจที่กำหนดไว้
และสั่งการให้ปรับปรุง หรือแก้ไขเมื่อผลการดำเนินงานแตกต่างจากเป้าหมายที่กำหนด
และรายงานผลต่อคณะกรรมการบริษัท

และในระดับปฏิบัติงาน
บริษัทจัดให้มีฝ่ายตรวจสอบภายในทำหน้าที่สอบทานความเพียงพอเหมาะสมของระบบการควบคุมภายใน
และตรวจสอบการปฏิบัติตามระบบของบริษัทและบริษัทย่อยอย่างสม่ำเสมอ
รวมทั้งติดตามการดำเนินการปรับปรุง/ แก้ไขของฝ่ายบริหาร
และรายงานผลการปฏิบัติงานตรงต่อคณะกรรมการตรวจสอบ